Document ID: 31985R0870

*****
ΚΑΝΟΝΙΣΜΟΣ (ΕΟΚ) αριθ. 870/85 ΤΟΥ ΣΥΜΒΟΥΛΙΟΥ
της 26ης Μαρτίου 1985
για την τροποποίηση του κανονισμού (ΕΟΚ) αριθ. 729/70 όσον αφορά το χρηματοδοτικό πλαίσιο του Ευρωπαϊκού Γεωργικού Ταμείου Προσανατολισμού και Εγγυήσεων (ΕΓΤΠΕ), Τμήμα Προσανατολισμού
ΤΟ ΣΥΜΒΟΥΛΙΟ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Οικονομικής Κοινότητας, και ιδίως το άρθρο 43,
την πρόταση της Επιτροπής (1),
τη γνώμη του Ευρωπαϊκού Κοινοβουλίου (2),
Εκτιμώντας:
ότι, για την καθοδήγηση της δράσης των κοινοτικών οργάνων, είναι σκόπιμο να καθοριστεί πενταετές χρηματοδοτικό πλαίσιο για την εφαρμογή της πολιτικής η οποία αποσκοπεί στη βελτίωση των γεωργικών διαρθρώσεων κατά τη διάρκεια πενταετούς περιόδου, η οποία αρχίζει από την 1η Ιανουαρίου 1985, με την επιφύλαξη συμπληρωματικών αποφάσεων που θα λάβει το Συμβούλιο, ακολουθώντας τη διαδικασία που προβλέπεται στο άρθρο 43 της συνθήκης, για τις κοινές δράσεις τις οποίες αναφέρει το άρθρο 6 παράγραφος 2 του κανονισμού (ΕΟΚ) αριθ. 729/70 του Συμβουλίου της 21ης Απριλίου 1970 για τη χρημοτοδότηση της κοινής γεωργικής πολιτικής (3), όπως τροποποιήθηκε τελευταία από τον κανονισμό (ΕΟΚ) αριθ. 3509/80 (4)·
ότι, όσον αφορά τις πιστώσεις του Τμήματος Προσανατολισμού, που αφορούν τις δαπάνες που δεν προκύπτουν υποχρεωτικά από τη συνθήκη ή τις πράξεις που θεσπίστηκαν βάσει της συνθήκης, το εν λόγω χρηματοδοτικό πλαίσιο πρέπει να θεωρηθεί ως ενδεικτικός πολυετής προγραμματισμός·
ότι πρέπει να καθοριστεί, μέσω της διαδικασίας προϋπολογισμού, το ετήσιο ύψος των πιστώσεων τις οποίες θα έχει όντως στη διάθεσή του το Τμήμα Προσανατολισμού,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
Στο άρθρο 6 του κανονισμού (ΕΟΚ) αριθ. 729/70, η παράγραφος 5 αντικαθίσταται από το ακόλουθο κείμενο:
«5. Από την 1η Ιανουαρίου 1985, το Συμβούλιο, το οποίο αποφαίνεται με βάση πρόταση της Επιτροπής, σύμφωνα με τη διαδικασία που προβλέπεται στο άρθρο 43 παράγραφος 2 τρίτο εδάφιο της συνθήκης, λαμβάνει απόφαση ως προς το πενταετές χρηματοδοτικό πλαίσιο που αφορά τις χρηματικές συνδρομές που μπορούν να επιβαρύνουν το Τμήμα Προσανατολισμού του Ταμείου. Το μέρος αυτού του χρηματοδοτικού πλαισίου, που αφορά τις πιστώσεις για την κάλυψη των δαπανών που δεν προκύπτουν υποχρεωτικά από τη συνθήκη ή τις πράξεις που θεσπίστηκαν βάσει της συνθήκης, πρέπει να θεωρηθεί ως πολυετής προγραμματισμός ενδεικτικής φύσεως. Το ακριβές ύψος των πιστώσεων που πρέπει να εγγραφούν αποφασίζεται ετησίως, κατά τη διαδικασία του προϋπολογισμού, ανάλογα με το ύψος των δαπανών που πρέπει να χρηματοδοτηθούν δυνάμει των κοινών ενεργειών και των ειδικών μέτρων κατά το έτος περί του οποίου πρόκειται.
Το πενταετές χρηματοδοτικό πλαίσιο μπορεί να αυξηθεί από το Συμβούλιο, το οποίο αποφαίνεται σύμφωνα με τη διαδικασία του άρθρου 43 παράγραφος 2 τρίτο εδάφιο της συνθήκης, για τις κοινές ενέργειες που αναφέρει το άρθρο 6 παράγραφος 2 του παρόντος κανονισμού.
Εάν το Συμβούλιο δεν καθορίσει νέο χρηματοδοτικό πλαίσιο πριν από τη λήξη της τρέχουσας πενταετούς περιόδου, το χρηματοδοτικό πλαίσιο που ίσχυε για την περίοδο αυτή, προσαυξημένο ενδεχομένως βάσει του προηγουμένου εδαφίου, θα ισχύει και για την επόμενη περίοδο.»
Άρθρο 2
Το άρθρο 6γ του κανονισμού (ΕΟΚ) αριθ. 729/70 αντικαθίσταται εξής:
«Άρθρο 6γ
Κατ' εφαρμογή του άρθρου 6 παράγραφος 5 πρώτο εδάφιο, το πενταετές χρηματοδοτικό πλαίσιο που αφορά το συνολικό ύψος των χρηματοδοτικών συνδρομών που μπορούν να επιβαρύνουν το Τμήμα Προσανατολισμού του Ταμείου, για την περίοδο 1985-1989, ανέρχεται σε 5 250 εκατομμύρια ECU.»
Άρθρο 3
Ο παρών κανονισμός αρχίζει να ισχύει την τρίτη ημέρα από τη δημοσίευσή του στην Επίσημη Εφημερίδα των Ευρωπαϊκών Κοινοτήτων.
Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
Βρυξέλλες, 26 Μαρτίου 1985.

Labels: 2
15
6